Mishel Obama o‘zining shaxsiy mashg‘ulotlarini namoyish etdi

AQSH birinchi xonimi Mishel Obama o‘zining fitnes-mashg‘ulotlaridan birini jamoatchilik e’tiboriga havola qildi. People’ning xabar berishicha, tegishli videorolik Oq uyning Facebook’dagi sahifasida e’lon qilingan.

People’ning bayon etishicha, Mishel o‘zi 2015-yilda boshlagan #GimmeFive kampaniyasi doirasida jismoniy holatini namoyish etgan. Ushbu targ‘ibot aksiyasi davomida qatnashchilar sog‘lom turmush tarzi olib borishning besh yo‘lini o‘ylab topishlari va bu haqda ijtimoiy tarmoqlarda ma’lum qilishlari kerak.

Mishel Obamaning so‘zlariga ko‘ra, u o‘z turmush o‘rtog‘i – Barak Obamaning #GimmeFive doirasida e’lon qilgan videorolikka javoban o‘z mashg‘ulotlaridan namunalarni jamoatchilik e’tiboriga havola etgan.
Bu AQSH birinchi xonimining sog‘lom turmush tarzini olib borishga qaratilgan ilk sa’y-harakatlari emas. Masalan, u 2010-yildan beri maktablarda sog‘lom ovqatlanishni targ‘ib etib keladi. Uning tashabbusi bilan ta’lim muassasalarida o‘quvchilarning ratsionida meva-sabzavotlar, shuningdek, oqsilga boy yeguliklar bo‘lishini nazarda tutuvchi dastur qabul qilingan.